Illum il-Kunsill approva r-riforma li ser tnaqqas l-ostakli għall-moviment liberu ta' data mhux personali fi ħdan l-UE . Ir-regoli l-ġodda huma mfassla biex jagħtu spinta lill-ekonomija tad-data u l-iżvilupp ta' teknoloġiji emerġenti bħal sistemi awtonomi transkonfinali u l-intelliġenza artifiċjali. Ġie konkluż ftehim proviżorju mal-Parlament Ewropew fid-19 ta' Ġunju 2018. It-tisħiħ tas-settur tad-data ser itejjeb il-kompetittività tal-Ewropa. Il-fluss liberu tad-data huwa fundamentali għat-tkabbir u l-ħolqien tal-impjiegi, u ser jipprovdi aktar flessibbiltà għall-kumpaniji tagħna. Minn issa 'l quddiem dawn ser ikunu jistgħu jagħżlu fornitur ta' servizz ta' cloud li l-aħjar jgħodd għalihom. Margarete Schramböck, Ministru Federali tal-Awstrija għall-Affarijiet Diġitali u Ekonomiċi u President tal-Kunsill Ir-riforma tipprojbixxi kull restrizzjoni ta' lokalizzazzjoni tad-data imposta mill-istati membri fuq il-post ġeografiku għall-ħżin jew l-ipproċessar ta' data mhux personali, sakemm dawn ir-restrizzjonijiet ma jkunux iġġustifikati minħabba raġunijiet ta' sigurtà pubblika. L-awtoritajiet tal-istati membri ser jibqa' jkollhom aċċess għad-data anke meta tkun f'pajjiż ieħor. Jista' jkun neċessarju li d-data tkun aċċessata pereżempju għall-finijiet ta' kontroll regolatorju jew superviżorju. Ir-regolament jinkoraġġixxi wkoll l-iżvilupp ta' kodiċi ta' kondotta biex l-utenti tas-servizzi tal-ipproċessar tad-data jsibuha eħfef li jaqilbu minn fornitur għal ieħor jew biex imexxu d-data tagħhom minn fornitur tas-servizz għal ieħor jew lura għas-sistema tal-IT tagħhom. Il-vot ta' llum tal-Kunsill jikkonkludi l-proċedura leġislattiva fl-ewwel qari. Il-Parlament Ewropew ivvota fl-4 ta' Ottubru 2018. Ir-regolament għandu jiġi ffirmat miż-żewġ istituzzjonijiet waqt is-sessjoni plenarja tal-Parlament f'nofs Novembru u mbagħad jiġi ppubblikat fil-Ġurnal Uffiċjali tal-UE. Ser ikun applikabbli direttament fl-istati membri kollha sitt xhur wara l-pubblikazzjoni tiegħu Regolament dwar il-qafas għall-moviment liberu ta' data mhux personali fl-UE L-UE għandha tipprojbixxi r-restrizzjonijiet ta' lokalizzazzjoni tad-data hekk kif l-ambaxxaturi japprovaw ftehim dwar il-flus liberu ta' data (stqarrija għall-istampa, 29/06/2018) Suq uniku diġitali għall-Ewropa (informazzjoni ġenerali) Ara l-paġna tal-laqgħa